Il-kumitat tar-rappreżentanti permanenti tal-UE (Coreper) illum approva qbil bejn il-Kunsill, irrappreżentat mill-presidenza Bulgara, u l-Parlament Ewropew dwar abbozz ta' regolament bl-għan li jtejjeb il-kontrolli fuq il-flus deħlin fl-Unjoni jew ħerġin minnha. Il-finanzjament tat-terroriżmu, il-ħasil tal-flus u attivitajiet kriminali oħra ser ikunu eħfef li jiġu identifikati fl-Ewropa wara l-qbil ta' llum fuq il-modernizzazzjoni tar-Regolament dwar il-Kontrolli fuq il-Flus Kontanti. L-esperjenza wriet li rridu nadattaw l-għodod tagħna aktar malajr jekk irridu nindirizzaw theddid ġdid u nżommu l-attivitajiet kriminali milli jdgħajfu s-sigurtà taċ-ċittadini tagħna. Vladislav Goranov, Ministru għall-Finanzi tal-Bulgarija Ir-regolament ser itejjeb is-sistema eżistenti ta' kontrolli fir-rigward tal-flus deħlin fl-UE jew ħerġin minnha . Dan jieħu post ir-"Regolament dwar il-Kontrolli fuq il-Flus Kontanti" (regolament 1889/2005), li ilu japplika mill-2007. L-għan huwa li jiġi żgurat li l-aħħar żviluppi fl-istandards internazzjonali dwar il-ġlieda kontra l-ħasil tal-flus u l-finanzjament tat-terroriżmu żviluppati mit-Task Force ta' Azzjoni Finanzjarja (FATF) ikunu riflessi fil-leġislazzjoni tal-UE. definizzjoni ta' flus ġiet estiża biex ma tkoprix biss karti tal-flus iżda wkoll strumenti oħra jew komoditajiet likwidi ħafna, bħaċ-ċekkijiet, traveller's cheques, il-kards bi ħlas antiċipat u d-deheb. Ir-regolament huwa estiż ukoll biex jinkludi flus li jintbagħtu bil-posta, bħala merkanzija jew permezz ta' kurrier Dan jikkomplementa l-qafas legali tal-UE għall-prevenzjoni tal-ħasil tal-flus u l-finanzjament tat-terroriżmu stabbilit fid-Direttiva 2015/849. Il-leġislazzjoni l-ġdida testendi l-obbligu ta' kull ċittadini li jidħol l-UE jew joħroġ minnha u li jkun qed iġorr flus ta' valur ta' €10 000 jew aktar li jiddikjarahom lill-awtoritajiet doganali Id-dikjarazzjoni ser ikollha ssir irrispettivament minn jekk il-vjaġġaturi humiex qed iġorru il-flus fuqhom, fil-bagalja jew fil-mezz ta' trasport tagħhom. Fuq talba tal-awtoritajiet ser ikollhom jagħmlu l-flus disponibbli għall-kontroll. Jekk il-flus ser jintbagħtu f'pakketti postali, permezz ta' kurrier, f'bagalji mhux akkumpanjati jew bħala merkanzija fil-kontejners (" flus mhux akkumpanjati "), l-awtoritajiet kompetenti ser ikollhom is-setgħa li jitolbu lill-ispeditur jew lir-riċevitur, skont il-każ, li jagħmlu dikjarazzjoni ta' divulgazzjoni . Id-dikjarazzjoni ser issir bil-miktub jew b'mod elettroniku bl-użu ta' formola standard. L-awtoritajiet ser ikollhom is-setgħa li jwettqu kontrolli fuq kwalunkwe konsenja, reċipjent jew mezz tat-trasport li jista' jkollu flus mhux akkumpanjati. L-awtoritajiet tal- istati membri ser jiskambjaw informazzjoni fejn hemm indikazzjonijiet li l-flus huma relatati ma' attività kriminali li tista' taffettwa ħażin l-interessi finanzjarji tal-UE. Din l-informazzjoni ser tintbagħat ukoll lill-Kummissjoni Ewropea. Ir-regolament il-ġdid mhux ser iżomm l-istati membri milli jipprovdu kontrolli nazzjonali addizzjonali fuq movimenti ta' flus fl-Unjoni skont il-liġi nazzjonali, dment li dawn il-kontrolli huma f'konformità mal-libertajiet fundamentali tal-Unjoni. Il-Kunsill u l-Parlament Ewropew issa ser ikollhom jikkonfermaw ir-regolament permezz ta' vot, u wara jiġi ppubblikat fil-Ġurnal Uffiċjali tal-UE. Kuntest Ir-regoli attwali dwar il-moviment ta' flus deħlin fl-UE jew ħerġin minnha ilhom japplikaw mill-15 ta' Ġunju 2007 u huma parti integrali mill-qafas tal-UE kontra l-Ħasil tal-Flus u l-Finanzjament tat-Terroriżmu. Taħt din il-leġislazzjoni eżistenti, il-vjaġġaturi li jidħlu fl-UE jew joħorġu minnha huma legalment obbligati li jiddikjaraw l-ammonti ta' flus b'valur ta' €10 000 jew aktar (jew l-ekwivalenti tagħhom f'muniti oħrajn jew strumenti negozjabbli għall-portatur) lill-awtoritajiet doganali. Ir-regolament il-ġdid jestendi dan l-obbligu biex ikopri komoditajiet likwidi ħafna jew strumenti finanzjarji bħad-deheb jew il-kards bi ħlas antiċipat. Il-leġislazzjoni l-ġdida hija meħtieġa biex jitqies il-fatt li t-terroristi u l-kriminali rnexxielhom isibu modi kif jevitaw ir-regoli dwar il-kontrolli tal-flus. Organizzazzjonijiet kriminali li l-attivitajiet illeċiti tagħhom jiġġeneraw volumi kbar ta' flus m'għandhomx ikunu jistgħu jieħdu vantaġġ minn lakuni fis-sistema attwali biex iċaqilqu u jaħslu flushom. Abbozz ta' regolament dwar il-kontrolli fuq il-flus deħlin fl-Unjoni jew ħerġin minnha